Anna Hildur Hildibrandsdottir on väike sädelevate silmadega tragi naine, kelle suurtest tegudest olin kuulnud ammu. Kiire nagu välk, konkreetne ja korrektne, siiras ja ehe. Täpselt selline, nagu sa loodaksidki olevat tegelase, kes on niiditõmbajaks targalt läbi mõeldud  Islandi muusika edule maailmas. Arvate tõesti, et see on juhuslik, et Islandi imetabane, lausa mütoloogiliselt ja pühalikult respekteeritud muusikamaastik meile nii hästi teada on? Vaevalt küll. Anna Hildur on 16 aastat elanud Londonis, pool oma elust veedab ta küll kodusaarel, pool aga Londonist Islandi asju korraldades. Islandi muusikutele on ta kõigile nagu ema või parima sõbra eest, tee ükskord proovi kui mõnda Islandi muusikut tunned. Ütle lihtsalt nimi Anna Hildur ja sa näed - nende nägudele ilmub kohe  soe äratundmisrõõm.